Hyd Internet 75 Views kent logo
kent logo
రివర్స్‌ ఆస్మోసిస్‌ (ఆర్‌ఒ) వాటర్‌ ప్యూరిఫైర్స్‌ మార్కెట్‌లో ఉన్న కెంట్‌ ఆర్‌ఒ సిస్టమ్స్‌ లిమిటెడ్‌ మరిన్ని సరికొత్త ఉత్పత్తులను మార్కెట్‌లో విడుదల చేసింది. కొత్త ఆర్‌ఒ వాటర్‌ ప్యూరిఫైర్స్‌కు తోడు వాక్యూమ్‌ క్లీనర్లు, ఎయిర్‌ ప్యూరిఫైర్స్‌, షూ సోల్‌ క్లీనర్‌, రైస్‌ కుక్కర్లు, గ్రైండర్లు విడుదల చేస్తున్నట్టు కంపెనీ చైర్మన్‌ అండ్‌ మేనేజింగ్‌ డైరెక్టర్‌ (సిఎండి) మహేశ్‌ గుప్తా విలేకరులతో చెప్పారు. ఆధునిక భారతీయ గృహాల అవసరాలను దృష్టిలో ఉంచుకుని ఈ ఉత్పత్తులను అభివృద్ధి చేసినట్టు తెలిపారు. ‘వాటర్‌ ప్యూరిఫైర్స్‌ మార్కెట్‌లో ఇప్పటికే మాకు 35 శాతం వాటా ఉంది. కొత్త ఉత్పత్తుల విషయంలోనూ మంచి మార్కెట్‌ వాటా సాధిస్తామని భావిస్తున్నాం’ అన్నారు. గత ఆర్థిక సంవత్సరం రూ.850 కోట్లున్న టర్నోవర్‌ ఈ సంవత్సరం రూ.950 కోట్లకు చేరుతుందని కంపెనీ భావిస్తోంది. జిఎ్‌సటితో తమ ఉత్పత్తులపై పన్నుల భారం 25 శాతం నుంచి 18 శాతానికి తగ్గినట్టు సిఎండి చెప్పారు. నాలుగైదు సంవత్సరాల తర్వాత అప్పటి మార్కెట్‌ అవసరాలను బట్టి దక్షిణ భారత్‌లో ఉత్పత్తి యూనిట్‌ ఏర్పాటు చేసే విషయం పరిశీలించాలని కంపెనీ భావిస్తోంది.
రూ.60 కోట్ల వ్యాపారం
ఎపి, తెలంగాణల్లోనూ కంపెనీ ఉత్పత్తులకు మంచి డిమాండ్‌ ఉందని సిఎండి గుప్తా చెప్పారు. ప్రస్తుతం తమ మొత్తం టర్నోవర్‌లో తెలుగు రాష్ట్రాల నుంచి రూ.60 కోట్ల వరకు ఆదాయం సమకూరుతున్నట్టు తెలిపారు. దేశంలో మొత్తం మీద 12,000 మంది డీలర్లు ఉంటే అందులో 600 మంది ఎపి, తెలంగాణల్లో ఉన్నట్టు చెప్పారు. త్వరలో దేశ వ్యాప్తంగా 100 కెంట్‌ ఎక్స్‌పీరియన్స్‌ కేంద్రాలు ఏర్పాటు చేయాలని కంపెనీ భావిస్తోంది. కంపెనీకి చెందిన అన్ని ఉత్పత్తులు ఈ కేంద్రాల్లో లభిస్తాయని సిఎండి తెలిపారు.